钦定古今图书集成/方舆汇编/职方典/第1201卷 > 长沙府星野考
## 钦定古今图书集成/方舆汇编/职方典/第1201卷 > 长沙府星野考

府总

黄帝分星，自张十八度至轸十一度，为楚分。《周礼》保章氏，郑康成注云：“翼、轸、荆也。”

《史记》：“翼轸荆州。”

《天官书》：“轸主冢宰辅臣。” 又曰：“轸为车，主风。其旁一小星曰长沙，主其地。” 又曰：“长沙星不欲明，明与四星等，若五星入轸，主兵。” 又曰：“二十八舍主十二州，斗兼之，吴楚之疆，占于鸟衡。” 又曰：“候在荧惑。”

《石氏星经》：“南宫赤帝，其精朱鸟井首，鬼自柳喙，星颈张，嗉翼翮轸尾，司夏司火，司南岳。” 又曰：“翼轸，楚之分野，荆州也。” 又曰：“玉衡第四星，主荆州。以五卯日候之，乙卯为南阳，丁卯为武陵，巳卯为零陵，辛卯为桂阳，癸卯为长沙。” 又曰：“荧惑主楚吴越。” 又曰：“荧惑主荆州。”

《天文志》：“轸四星，中一星名长沙，亦曰玉衡，又曰长沙星，在太微宫端门左下。”

张衡曰：“长沙一星，在轸中，主寿命。亮则国家长寿，子孙有庆，亦曰寿星之次。”

费直《周易》，起张十三度，至轸七度为鹑尾，荆州分。

蔡邕《月令》：“起张十二度至轸六度，谓之鹑尾。” 《地里志》：“潭为鹑尾分。”

魏太史令陈卓曰：“长沙入轸十六度。” 注曰：今长沙府茶陵州长沙、善化、湘潭、湘阴、宁乡、浏阳、醴陵、益阳、攸县、安化，宝庆府邵阳、新化，衡州府衡阳、安仁、酃县，岳州府巴陵、临湘、平江。

《晋·天文志》：“自张十七度至轸十一度为鹑尾，于辰为巳。楚之分野，属荆州。” 注曰：翼、轸楚荆州。南阳入翼六度。南郡入翼十度。江夏入翼十二度。零陵入翼十一度。桂阳入翼六度。武陵入轸十度。长沙入轸十六度。

《隋志》：“辖星附轸两旁，主王侯，右为同姓，左为异姓。”

《唐书天文志》：“翼轸，鹑尾也。起张十五度，至轸九度。”

又曰：“杓以治外。” 故鹑尾为南方负海之国。又曰：“星纪鹑尾，以负南海，其神主于衡州，荧惑候焉。” 注曰：鹑尾初张十五度，馀千七百九十五，杪二十二，太中翼十二度，终轸九度。自房陵、白帝而东，尽汉之南郡、江夏，东达庐江。南郡滨彭蠡之西，得长沙、武陵。又逾南纪尽郁林、合浦之地，自三湘上流西达黔安之左，皆全“楚之分” ，自当昭象龚绣容，自廉州已酉，“亦鹑尾之墟” ，《古荆》

楚、郧、鄀、罗、权、巴、夔，与南方蛮貃之国。翼与咮、张同象，当南河之北。轸在天阙之外，当南河之南。其中一星主长沙，逾岭徼而南，有东瓯、青丘之分。

《宋两朝天文志》：“太微十星：左执法，去极八十六度，入轸初度半。谒者一星，去极八十三度，入轸一度。三卿三星距东星，去极八十四度半，入轸六度。九卿三星距西北星，去极七十五度，入轸七度。内诸侯五星距西星，去极七十度，入轸一度。郎将一星，去极四十七度半，入轸十一度。常陈七星距东星，去极五十一度” 半，入轸一度。又曰：“轸四星距西北星，去极一百三度半。” 右辖，去极一百一十度半，入翼十六度半。左辖，去极一百一度半，入轸五度。军门二星距西南星，去极一百一十二度半，入翼十三度。土司空四星距南星，去极一百二十度，入翼十四度。青丘七星距西北星，去极一百二十四度半，入轸五度。器府三十二星，距西北星，去极一百三十七度半，入轸八度半。

《中兴天文志》：“长沙一星，不附轸，以属吏，自为官也。”

张谓曰：“长沙一星，在《轸》四星之侧，上为辰象，下为郡县，《遁甲》所谓沙土之地，云阳之墟，可以长往，可以隐居者也。”

范蠡鬼谷、张良诸葛亮谯周、京房并《唐志》入轸九度。

《礼书》：“鹑尾，楚也。”

明郡人吴道行曰：“按荆楚分野，总在鹑尾之巳。以今所用《授时历》为准，起张十四度三十分，至轸十度八分，则长沙当在轸九度内矣。” 乃诸说纷然淆乱。余考杨孝廉《府志补遗》及《星历》诸书，巳之分星，张、翼、轸。张十四入巳，何待十七、十八也？轸十度入辰为郑，其地在京东西路兖、陕间，长沙岂能飞越至一十六度耶？况《晋书》以武陵入轸十，长沙入轸十六，考《世纪》载一度为二千九百三十二里，武陵去长沙仅五百里，岂至差五度乎？大率《新旧唐书》俱云，“起张十五，终轸九。自房陵等处滨彭蠡之西，得长沙费直，起张十三，终轸七。” 以唐有袁、李两太史，精星历，费直精易理，其说与《授时历》相近，即各差一度，亦岁差之法宜然。此其说可据也。至张衡云：“长沙星明，主多寿。” 世即谓长沙为寿星，寿星属辰，与主寿之说不同。《星经》以荧惑主荆楚，癸卯应长沙。但火为荧惑，出没不常，何以主楚？按大挠甲子、癸卯在大火之分，非应长沙。考《太乙书》则云长沙丁巳城也。又长沙星，《史记》谓是轸旁小星，《通志》云：“四星中次小者。” 《唐书》云：“其中一星。” 考《轸宿歌》曰：“中央一个长沙子” ，谓为轸旁与其中者，俱非。